Бу Яңа ел

 Бу Яңа ел... Шик-шөбһәләр югаладыр, Яңа елда яңа өмет уянадыр, Искеләрен еллар кая куялардыр, Ниләр алып килер икән бу Яңа ел?   Барыбыз да өметләнеп юанадыр... Яңа өмет тимер түгел, пыяладыр, Ул кайвакыт төшеп китеп уаладыр, Абынырлык таш булмасмы бу Яңа ел?   Өметләрнең кайберләрен тыялардыр... Буш өметтән барыбыз да моңаядыр, Хөр бәрәкәт эстәп кемгә Ил таяныр? Тагын өмет алып килә бу Яңа ел.   Бар ул Бәхет, йөри адашып каядыр, Зиһененә, тәүфыйгына Ил таяныр, Үз язмышын тырыш кулларына алыр, Өметләрне өзмә генә, и Яңа ел!   Башыбызда төрле уйлар чуаладыр, Өметләр дә төрле төскә буяладыр, Яше-карты бәйрәм итә, куанадыр, Мәрхәмәтле булчы безгә, и Яңа ел! 
	Рәниф ШӘРИПОВ 	
Казан утлары

	№ 1 |  	


